กรุงไทยคาดสินเชื่อโตเข้าเป้า7-8%ภายในครึ่งปีแรก
กรุงไทย คาดสินเชื่อโตเข้าเป้า 7-8 % ภายในครึ่งปีแรก หลังไตรมาสแรกโตทะลุเป้าครึ่งปีที่ 4.1 % ฟันกำไรสูงเป็นประวัติการณ์ ชี้ เป็นผลจากการปรับพอร์ตรุกภาคเอกชนขยายส่วนต่างดอกเบี้ย
22 เม.ย. 2554

กรุงไทย คาดสินเชื่อโตเข้าเป้า 7-8 % ภายในครึ่งปีแรก หลังไตรมาสแรกโตทะลุเป้าครึ่งปีที่ 4.1 % ฟันกำไรสูงเป็นประวัติการณ์ ชี้ เป็นผลจากการปรับพอร์ตรุกภาคเอกชนขยายส่วนต่างดอกเบี้ย
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า สินเชื่อไตรมาสแรกของธนาคารมีการเติบโตที่ 4.1 % ซึ่งสูงทะลุเป้าหมายการเติบโตในช่วงครึ่งปีแรกของธนาคารที่ 3.5-4 % ไปแล้ว ทั้งนี้เป็นผลมาจากการปรับฐานสินเชื่อที่เน้นขยายสินเชื่อในภาคเอกชนที่มีส่วนต่างดอกเบี้ยสูงกว่าการปล่อยสินเชื่อในภาครัฐ ทำให้ธนาคารมีส่วนต่างอัตราดอกเบี้ยสุทธิ(NIM) เพิ่มขึ้นจาก 2.29 % เป็น 2.47 % และมีกำไรสุทธิในไตรมาสแรกสูงเป็นประวัติการณ์ที่ 5.48 พันล้านบาท  
อย่างไรก็ตาม แม้ว่าการเติบโตของสินเชื่อจะเข้าเป้าครึ่งปีไปแล้ว แต่ธนาคารจะพยายามรักษาการเติบโตของสินเชื่อในไตรมาสที่ 2 เอาไว้ไม่ให้ต่ำกว่าไตรมาสแรก ดังนั้นจึงคาดว่าภายในครึ่งปีแรกสินเชื่อของธนาคารจะมีการเติบโตได้ไม่ต่ำกว่า 7-8 % ซึ่งเป็นเป้าสินเชื่อทั้งปีของธนาคาร 
“ตอนนี้เรามีสัดส่วนสินเชื่อในภาครัฐอยู่ที่ 18-19 % ของฐานสินเชื่อรวม ซึ่งเราจะคงสัดส่วนสินเชื่อเอาไว้อย่างนี้ อย่างไรก็ตามในส่วนของสินเชื่อที่ปล่อยใหม่ในปีนี้ เราจะเน้นการเติบโตไปในภาคเอกชนมากขึ้น โดยปัจจุบันธนาคารได้ผลตอบแทนจากดอกเบี้ยในภาคเอกชนเฉลี่ยที่ 3-4 % ขณะที่ผลตอบแทนจากภาครัฐอยู่ที่ 2 % เท่านั้น” นายอภิศักดิ์ กล่าว
นายอภิศักดิ์ กล่าวว่า ในไตรมาสนี้ธนาคารยังมีแผนเจรจาปล่อยกู้ในกับธุรกิจเอกชนขนาดใหญ่ที่ต้องการควบรวมและเข้าซื้อกิจการในต่างประเทศอยู่หลายบริษัท เช่น ในกลุ่มปิโตรเคมีและเครื่องจักร จึงคาดว่าการเติบโตของสินเชื่อจะเป็นไปอย่างต่อเนื่อง ขณะที่สัดส่วนสินเชื่อด้อยคุณภาพ(เอ็นพีแอล) ของธนาคาร ปัจจุบันอยู่ที่ 2.69 % ซึ่งจะพยายามปรับลดให้อยู่ที่ระดับ 2.6 % ภายในสิ้นปีนี้ 
อย่างไรก็ตามในช่วงครึ่งปีหลัง ธนาคารอาจต้องประเมินการเติบโตของสินเชื่อใหม่อีกครั้ง เนื่องจากยังมีปัจจัยเสี่ยงทางเศรษฐกิจ เช่น เรื่องราคาน้ำมัน อัตราเงินเฟ้อและผลการเลือกตั้ง ที่ยังต้องรอดูความชัดเจน 
ส่วนความชัดเจนเรื่องหุ้นจำนวน 55.29 % ของธนาคารที่กองทุนฟื้นฟูและพัฒนาระบบสถาบันการเงินถือครองอยู่นั้น คาดว่า หลังจากที่กองทุนฟื้นฟูมีการปิดตัวลงภายในปีนี้ หุ้นจำนวนดังกล่าวของธนาคารจะถูกโยกกลับไปอยู่ในการถือครองของกระทรวงการคลังซึ่งเป็นผู้ถือหุ้นเดิมอีกครั้ง